Súradnice: 48°47′52″S 20°16′10″V﻿ / ﻿48,797639°S 20,269388°V﻿ / 48.797639; 20.269388

**Rovniansky potok** (prítok Slanej) je vodný tok s dĺžkou 3,8 km v regióne Gemer v povodí rieky Slaná na území obce Rejdová v okrese Rožňava v Košickom kraji. Geomorfologická kategorizácia polohy Rovnianskeho potoka (prítok Slanej): geomorfologická oblasť Slovenské rudohorie; približne horná polovica potoka geomorfologický celok Stolické vrchy; geomorfologický podcelok Stolica a zvyšná dolná polovica potoka geomorfologický celok Revúcka vrchovina; geomorfologický podcelok Dobšinské predhorie. Hydrologické poradie vodného toku Rovniansky potok (prítok Slanej): 4-31-01-003. Rovniansky potok (prítok Slanej) je tokom IV. rádu.

Opis toku
---------

Rovniansky potok (prítok Slanej) pramení v nadmorskej výške 1189 m n. m. v lesnom komplexe s prevažným zastúpením smrekových monokultúr na severovýchodnom svahu medzi lesom *Nad Judovým* a lesom *Ďurmanský diel*; tečie od prameňa severovýchodným a nižšie východným smerom a na svojom severnom brehu obteká les *Pod Rovnou*; po opätovnej drobnej zmene smeru na severovýchod na svojom južnom brehu obteká les *Chajnalov*; pri výstupe z lesa v trvalom trávnatom poraste *Pod Chajnalom* priberá v nadmorskej výške 665 m n. m. bezmenný ľavostranný prítok a mení smer toku na východ; ďalej vstupuje na ornú pôdu a lemovaný pásom príbrežnej stromovej vegetácie brodom prekonáva poľnú cestu v nadmorskej výške 614 m n. m. a po 400 m v nadmorskej výške 582 m n. m. ústi ako pravostranný prítok do Slanej, ktorá ďalej ústi do Tisy. Pramení, tečie a ústi na území extravilánu obce Rejdová v okrese Rožňava.

Pôvod názvu
-----------

Toponymum *Rovniansky potok (prítok Slanej)* má pôvod v geografickom názve *Pod Rovnou* (les v Rejdovej), v ktorého priestore preteká. Zo slovného základu *rovná* systémovým utvorením prídavného mena formantom *-ian-sky* a kombináciou so všeobecným podstatným menom potok s významom *menší prirodzený vodný tok* bolo utvorené dvojslovné hydronymum atributívneho typu (dvojčlenný determinatívny názov so zhodou zložený z prídavného mena a z podstatného mena) *Rovniansky potok* ako súčasť veľmi početnej skupiny názvov v slovenskej toponymii, najmä hydronymii, podobne ako *Bradliansky potok, Brezniansky potok, Brusniansky potok, Močidliansky potok, Počúvadlianske jazero* a s aplikáciou rytmického zákona *Brádňanský potok, Komárňanský kanál, Vrátňanský potok*. V pomenovacom procese vodného toku *Rovniansky potok* bol motivačným prvkom *menší vodný tok v priestore geografického objektu - lesa s názvom Pod Rovnou*. Hydronymum *Rovniansky potok (prítok Slanej)* bolo štandardizované v roku 2007. V katastrálnom území Rejdová je síce 3 km juhozápadne od lesa *Pod Rovnou* v blízkosti obecnej hranice medzi Rejdovou a Čiernou Lehotou (okres Rožňava) a 0,6 km juhovýchodne od vrchu Stolica (1476 m n. m.) situovaný les a pasienok *Rovná*, ale tento nemá priamy súvis ani s lesom *Pod Rovnou* ani s Rovnianskym potokom (prítok Slanej); vzhľadom na skutočnosť, že staršia miestna podoba názvu lesa *Pod Rovnou* je *Pod Rovňou*, nemožno vylúčiť ani pôvod názvu *Rovniansky potok* zo všeobecného podstatného mena roveň s významom *pôda s rovným povrchom, rovina,. planina, pláň*, porovnaj aj toponymá napr. Lednické Rovne, Roveň, Rovienka, Rovienky, Rovience.
Najstaršia písomná zmienka o obci Rejdová je v listine z roka 1551.

Na Slovensku v povodí Laborca je aj ďalší potok s rovnakým názvom Rovniansky potok (prítok Udavy).

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  [cit. 2021-07-27].
2. ↑  Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 7. 079-902-87 NVA.
3. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava : Štátny geologický ústav Dionýza Štúra, 2011. Dostupné on-line na  [cit. 2021-07-30].
4. ↑  Priebeh vodného toku Rovniansky potok (prítok Slanej) v Základnej báze údajov geografického informačného systému ZB GIS. Dostupné on-line na  [cit. 2021-08-01].
5. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy nesídelných geografických objektov, Východoslovenský kraj. Slovenský úrad geodézie a kartografie, č. P-378/1975 z 19.11.1975, Kartografické informácie 8. 153 s. S. 100. Bratislava 1976. 79-002-76.
6. ↑  Geografické názvy okresu Rožňava A14. Geografické názvoslovné zoznamy OSN - ČSFR. Bratislava: Slovenský úrad geodézie a kartografie, P-365/1990 z 28.8.1990. 104 s. S. 57, 58, 92 a 94. ISBN 80-7103-010-4.
7. ↑  MAJTÁN, Milan. *Z lexiky slovenskej toponymie*. 1. vyd. Bratislava : Veda, 1996. 191 s. ISBN 80-224-0480-2. S. 25, 26.
8. ↑  SIČÁKOVÁ, Ľuba. *Hydronymia slovenskej časti povodia Slanej*. 1. vyd. Prešov : Pedagogická fakulta v Prešove Univerzity P. J. Šafárika v Košiciach, 1996. 108 s. ISBN 80-88697-24-7. S. 72.
9. ↑  Rozhodnutie Úradu geodézie, kartografie a katastra Slovenskej republiky č. P-2144/2007 zo dňa 30.3.2007 o štandardizácii 566 názvov nesídelných geografických objektov vodných tokov a vodných plôch. Príloha č. 1. Spravodajca ÚGKK SR, 2007, ročník 39, čiastka 2, s. 40 a 48. Dostupné online na  [cit. 2021-08-02].
10. ↑   *Vlastivedný slovník obcí na Slovensku*. 1. vyd. Zväzok II. Bratislava : Veda, 1977. 519 s. S. 483.

| * z
* d
* u
Vodné toky v povodí Slanej (od prameňa po Čremošnú) |
| --- |
| 
* Banský potok
* Betliarsky potok
* Čapášsky potok
* **Čremošná**
* Čučmiansky potok
* **Dobšinský potok**
* Dolinský potok (prítok Slanej, Henckovce)
* Dolinský potok (prítok Slanej, Vlachovo)
* Gampeľ
* Gočovský potok
* Henckovský potok
* **Honský potok**
* Kobeliarovský potok
* Kolesársky potok
* Krokovský potok
* Laz
* Lučica
* Mlynná
* Pališov potok
* Potôčik
* Riečica
* Rovniansky potok
* **Rožňavský potok**
* Skalný potok
* **Súľovský potok**
* Šop
* Trsteník
* Vlachovský potok
* Zlatý potok
* Žliabok
* Žoltkovský potok

 |
| 
Súvisiace šablóny
Vodné toky v povodí Čremošnej
Vodné toky v povodí Dobšinského potoka
Vodné toky v povodí Honského potoka
Vodné toky v povodí Slanej (2. časť)
Vodné toky v povodí Súľovského potoka
 |